CELEX: 62013CN0281
Language: el
Date: 2013-05-22 00:00:00
Title: Υπόθεση C-281/13 P: Αναίρεση που άσκησαν στις 22 Μαΐου 2013 οι Lord Inglewood κ.λπ. κατά της αποφάσεως που εξέδωσε το Γενικό Δικαστήριο (τέταρτο τμήμα) στις 13 Μαρτίου 2013 στις συνεκδικασθείσες υποθέσεις T-229/11 και T-276/11, Inglewood κ.λπ. κατά Κοινοβουλίου

3.8.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 226/3
            
         Αναίρεση που άσκησαν στις 22 Μαΐου 2013 οι Lord Inglewood κ.λπ. κατά της αποφάσεως που εξέδωσε το Γενικό Δικαστήριο (τέταρτο τμήμα) στις 13 Μαρτίου 2013 στις συνεκδικασθείσες υποθέσεις T-229/11 και T-276/11, Inglewood κ.λπ. κατά Κοινοβουλίου
   (Υπόθεση C-281/13 P)
   (2013/C 226/06)
   Γλώσσα διαδικασίας: η γαλλική
   
      Διάδικοι
   
   
      Αναιρεσείοντες: Lord Inglewood κ.λπ. (εκπρόσωποι: S. Orlandi, J.-N. Louis, D. Abreu Caldas, δικηγόροι)
   
      Αντίδικος κατ’ αναίρεση: Ευρωπαϊκό Κοινοβούλιο
   
      Αιτήματα των αναιρεσειόντων
   
   
               —
            
            
               Οι αναιρεσείοντες ζητούν από το Δικαστήριο:
               
                           —
                        
                        
                           να αναιρέσει την απόφαση του Γενικού Δικαστηρίου της Ευρωπαϊκής Ένωσης (τέταρτο τμήμα) της 13ης Μαρτίου 2013, Inglewood κ.λπ. κατά Κοινοβουλίου (συνεκδικασθείσες υποθέσεις T-229/11 και T-276/11)·
                        
                     
         
               —
            
            
               αφού επανεξετάσει την υπόθεση,
               
                           —
                        
                        
                           να κρίνει ότι η απόφαση του Προεδρείου του Ευρωπαϊκού Κοινοβουλίου περί αυξήσεως της ηλικίας συνταξιοδοτήσεως από τα 60 στα 63 έτη και περί καταργήσεως των ειδικών καθεστώτων συνταξιοδοτήσεως, είτε υπό μορφή πρόωρης συνταξιοδοτήσεως, είτε εν μέρει υπό μορφή εφάπαξ χρηματικής καταβολής, δεν είναι σύννομη·
                        
                     
                           —
                        
                        
                           να ακυρώσει τις προσβαλλόμενες αποφάσεις·
                        
                     
                           —
                        
                        
                           να καταδικάσει το Κοινοβούλιο στα δικαστικά έξοδα των δύο διαδικασιών.
                        
                     
         
      Λόγοι αναιρέσεως και κύρια επιχειρήματα
   
   Οι αναιρεσείοντες άσκησαν αναίρεση κατά της αποφάσεως του Γενικού Δικαστηρίου, με την οποία το Γενικό Δικαστήριο απέρριψε τις προσφυγές τους με αντικείμενο την ακύρωση των αποφάσεων του Ευρωπαϊκού Κοινοβουλίου περί μη χορηγήσεως σε αυτούς εθελουσίας συμπληρωματικής συντάξεως, είτε ως πρόωρη συνταξιοδότηση, είτε στην ηλικία των 60 ετών, είτε εν μέρει υπό μορφή κεφαλαίου.
   Πρώτον, οι αναιρεσείοντες προβάλλουν πλάνη περί το δίκαιο στην οποία υπέπεσε το Γενικό Δικαστήριο, υπό την έννοια ότι οι προσβαλλόμενες αποφάσεις παραβιάζουν τα κεκτημένα δικαιώματά τους ή τα προσδοκώμενα δικαιώματά τους εν αναμονή της εκκαθαρίσεως σύμφωνα με τους καθορισθέντες και συμφωνηθέντες όρους κατά τον χρόνο αναλήψεως των καθηκόντων τους.
   Δεύτερον, το Γενικό Δικαστήριο υπέπεσε σε πλάνη περί το δίκαιο απορρίπτοντας τον λόγο που αντλείται από παράβαση του άρθρου 27, παράγραφος 2, του κανονισμού περί του καθεστώτος των βουλευτών, ενώ η διάταξη αυτή διευκρίνιζε ότι διατηρούνται τα κεκτημένα ή προσδοκώμενα δικαιώματα. Συγκεκριμένα, η απόφαση της 1ης Απριλίου 2009 θίγει τα κεκτημένα δικαιώματα των αναιρεσειόντων, ήτοι τα δικαιώματα περί πρόωρης συνταξιοδοτήσεως ή προτιμήσεως συνταξιοδοτήσεως στο 60ό έτος της ηλικίας και, ενδεχομένως, λήψεως ενός μέρους της συντάξεως υπό μορφή κεφαλαίου.
   Τρίτον, το Γενικό Δικαστήριο υπέπεσε επίσης σε πλάνη περί το δίκαιο κρίνοντας ότι δεν εφαρμόζεται ο κανονισμός περί του καθεστώτος των βουλευτών εφόσον τέθηκε σε ισχύ μετά την απόφαση γενικής ισχύος της 1ης Απριλίου 2009, ενώ οι ατομικές αποφάσεις που αποτελούν το αντικείμενο των προσφυγών εκδόθηκαν μετά την ημερομηνία αυτή.
   Τέταρτον, το Γενικό Δικαστήριο υπέπεσε σε πλάνη περί το δίκαιο απορρίπτοντας τον λόγο που αντλείται από προσβολή της αρχής της ίσης μεταχειρίσεως καθόσον η δικαιολογημένη εμπιστοσύνη των αναιρεσειόντων ότι θα λάβουν τη συνταξιοδότησή τους, σύμφωνα με τους καθορισθέντες και εφαρμοσθέντες όρους κατά τη διάρκεια ουσιώδους μέρους της καταβολής των εισφορών τους ή κατά την ημέρα παύσεως των καθηκόντων τους, ήταν μεγαλύτερη από αυτών οι οποίοι είχαν τύχει παρεκκλίσεων, ήτοι, αυτών οι οποίοι ασκούσαν ακόμα τα καθήκοντά τους και είχαν φθάσει στην ηλικία των 60 ετών πριν από την έναρξη ισχύος, στις 14 Ιουλίου 2009, της αποφάσεως της 1ης Απριλίου 2009.
   Τέλος, το Γενικό Δικαστήριο υπέπεσε σε πλάνη περί το δίκαιο απορρίπτοντας τον λόγο που αντλείται από την προσβολή της αρχής της αναλογικότητας αφού διαπίστωσε ότι μόνον το 10 % των ασφαλισμένων υφίστανται τις επιπτώσεις της οικονομικής κρίσης και τα προβλέψιμα αποτελέσματα ενός προσωρινώς συσταθέντος ταμείου, το οποίο πρόκειται να εξαφανιστεί.